EL
C 193/34
Επίσημη Εφημερίδα της Ευρωπαϊκής Ένωσης
12.5.2022
Συμπληρώνεται η αρχική διάταξη προκειμένου να διευκρινιστεί ότι πρόκειται για αμνό γάλακτος, ενώ προστίθεται η ίδια διάταξη για τους αμνούς κρεατοπαραγωγής.
Αν και διατηρείται η απαγόρευση χρήσης αντιβιοτικών για τους αμνούς γάλακτος, η χρήση τους επιτρέπεται για τους αμνούς κρεατοπαραγωγής ανάλογα με τις εκάστοτε παθολογίες τους, και αποκλειστικά με συνταγή του κτηνιάτρου και με τήρηση των προβλεπόμενων προθεσμιών που συνδέονται με τη χρήση των εν λόγω προϊόντων, με υποχρεωτική ελάχιστη περίοδο 7 ημερών από την ολοκλήρωση κάθε αγωγής έως τη σφαγή, εάν για την εν λόγω αγωγή δεν απαιτείται περίοδος αναμονής 7 ημερών.
Οι εν λόγω αγωγές επιτρέπονται για τους αμνούς κρεατοπαραγωγής, καθώς πρόκειται για ζώα μεγαλύτερης ηλικίας και, ως εκ τούτου, ενδεχομένως πιο εκτεθειμένα σε προβλήματα που τις καθιστούν απαραίτητες.
Η εν λόγω τροποποίηση των προδιαγραφών προϊόντος δεν επηρεάζει το ενιαίο έγγραφο.
Στο κεφάλαιο:
5.2
Συλλογή των αμνών (πρώην «Αναχώρηση από την εκμετάλλευση και μεταφορά»)
Απαλείφεται η ακόλουθη παράγραφος: «Οι αμνοί μπορούν να πωλούνται αφού αποκτήσουν ελάχιστο ζων βάρος 9 kg και μέγιστο 16 kg.
Τα ζώα μπορούν τότε να μεταφερθούν στο σημείο συλλογής.
Η μεταφορά τους εκτελείται υπό τις συνθήκες που ορίζονται από το πρότυπο AFNOR NF V 00-051.
Τα πρότυπα σχετικά με την πληρότητα των οχημάτων πρέπει να τηρούνται προκειμένου να αποφεύγεται ο συνωστισμός και η υπερφόρτωσή τους».
Στο πρώτο τμήμα της παραγράφου, οι πληροφορίες αφορούν αποκλειστικά το αρνάκι γάλακτος.
Επιπλέον, αν και απαλείφεται το ζων βάρος, διατηρείται το βάρος σφαγίου στο επόμενο τμήμα που αφορά τη σφαγή.
Επιπλέον, τα υπόλοιπα στοιχεία της εν λόγω παραγράφου καλύπτονται από τη γενική νομοθεσία, και, ως εκ τούτου απαλείφονται.
Προστίθεται η ακόλουθη παράγραφος: «Τα ζώα τυγχάνουν φροντίδας κατά την εκτροφή και ιδίως κατά την εκλογή πριν την αναχώρηση από την εκμετάλλευση, με στόχο να αποτρέπεται όσο το δυνατόν κάθε πηγή άγχους.
Απαγορεύεται η λαβή των ζώων από το τρίχωμα τους.
Απαγορεύεται η χορήγηση ηρεμιστικών ουσιών στα ζώα πριν από τη μεταφορά. » Με την παράγραφο προσδιορίζονται οι συνθήκες χειρισμού των ζώων κατά τις διαδικασίες συλλογής και μεταφοράς.
Η ακόλουθη διάταξη απαλείφεται: «Κατά την παραλαβή στο σημείο συλλογής, πραγματοποιείται επιλογή.
Διαχωρίζονται αμέσως τα ζώα χωρίς ΠΓΕ (τα οποία φέρουν έγχρωμο σήμα στην πλάτη και τα οποία ταυτοποιούνται στο δελτίο παράδοσης) από εκείνα με ΠΓΕ.
Ο τεχνικός απομακρύνει από την παρτίδα ΠΓΕ όσα είναι υπερβολικά καχεκτικά (εάν υπάρχουν αμφιβολίες πραγματοποιείται ψηλάφηση της πλάτης, σε περίπτωση που γίνονται αντιληπτές αποφύσεις της σπονδυλικής στήλης, ο αμνός απορρίπτεται), που παρουσιάζουν φυσικά ελαττώματα (χωλότητα κ.λπ.).
Οι αμνοί ψηλαφούνται στην περιοχή των πλευρών ώστε να εξακριβωθεί η παρουσία μυών και εκτιμάται οπτικά ο λιπώδης ιστός τους.
Συνήθως, η εν λόγω διαδικασία πραγματοποιείται από τον ίδιο τεχνικό.
Χάρη στην εμπειρία και την τεχνογνωσία του, μπορεί να εκτιμήσει γρήγορα εάν οι αμνοί μπορούν να πληρούν τους όρους της ΠΓΕ.
Δημιουργούνται, έτσι, παρτίδες αμνών που μπορούν να λάβουν την ΠΓΕ.
Όταν οι συγκεντρωμένες ποσότητες μειώνονται ή οι αποστολές είναι πιο σημαντικές, οι αμνοί που έχουν συγκεντρωθεί στο σημείο συλλογής μπορούν να οδηγούνται σε κέντρα κατανομής στα οποία θα πραγματοποιηθεί η διαλογή τους πριν από τη μεταφορά τους στο σφαγείο.» και αντικαθίσταται από την ακόλουθη διάταξη: «Όταν οι συγκεντρωμένες ποσότητες είναι μειωμένες, επιτρέπεται η συγκέντρωση των αμνών αρχικά σε κάποιο σημείο συλλογής.
Το στάδιο αυτό συνίσταται αποκλειστικά στην εκφόρτωση των μικρών παρτίδων αμνών σε έναν ορισμένο χώρο, με στόχο τη σύσταση μεγαλύτερων παρτίδων προς το κέντρο κατανομής ή απευθείας στο σφαγείο.
Με τον τρόπο αυτόν επιτυγχάνεται καλύτερη διαχείριση των διαθέσιμων μεταφορικών μέσων.
Απαγορεύεται η χορήγηση οποιασδήποτε ζωοτροφής στο σημείο συλλογής.
Σε περίπτωση μεταφοράς σε κέντρο κατανομής, τα ζώα χωρίς ΠΓΕ (τα οποία φέρουν έγχρωμο σήμα στην πλάτη και τα οποία ταυτοποιούνται στο δελτίο παράδοσης) διαχωρίζονται από όσα μπορούν να λάβουν την ΓΠΕ.
Όσα είναι υπερβολικά καχεκτικά και/ή παρουσιάζουν σωματικά ελαττώματα (χωλότητα κ.λπ) απομακρύνονται από την παρτίδα ΠΓΕ.
Οι συνθήκες διατροφής και σταβλισμού και οι υγειονομικές συνθήκες είναι οι ίδιες στα κέντρα κατανομής και στις κτηνοτροφικές εγκαταστάσεις.»